钦定古今图书集成/明伦汇编/氏族典/第197卷 > 《廖用贤尚友录》 > 尧暄
## 钦定古今图书集成/明伦汇编/氏族典/第197卷 > 《廖用贤尚友录》 > 尧暄

按《魏书尧暄传》：“暄字辟邪，上党长子人也。本名锺葵，
后赐为暄。祖僧赖，太祖平中山，首来归国。暄聪了，美
容貌，为千人军将、东宫吏。高宗以其恭谨，擢为中散。
奉使齐州，检平原镇将及长史贪暴事，推情诊理，皆
得其实。除太尉中给事，兼北部曹事，后转南部。太和
中，迁南部尚书。于时始立三长，暄为东道十三州使。”
时萧赜遣其将陈显达寇边，以暄为使持节、假中护
军、都督南征诸军事、平阳公。军次许昌，会陈显达遁
走，暄乃班师。暄前后从征及出使检察，三十馀许度，
皆有“克己奉公”之称。赐爵平阳伯，授太仆卿。车驾南
征，加安南将军，转大司农卿。太和十九年，卒于平城。
赠安北将军、相州刺史。